আয়না

থাম্ব|200px|ডান|একটি সমতল দর্পণ যেখানে একটি টবের বিম্ব দেখা যাচ্ছে।

**দর্পন** বা **আয়না** হল এমন একটি মসৃণ তল যেখানে আলোর প্রতিফলনের নিয়মানুযায়ী নিয়মিত প্রতিফলন ঘটে। সাধারণত কাচে একপাশে ধাতুর প্রলেপ দিয়ে দর্পণ তৈরি করা হয়ে থাকে কারণ কাচ একটি স্বচ্ছ এবং অনমনীয় বস্তু। কাচের যেদিকে সিলভারিং (কাচে ধাতুর প্রলেপ লাগানোর পদ্ধতি) করা থাকে তার বিপরীত পৃষ্ঠকে দর্পণের পৃষ্ঠ বা প্রতিফলক পৃষ্ঠও বলা হয়। যে পরিমাণ আলো দর্পণের প্রতিফলক পৃষ্ঠে আপতিত হয় তার বেশ কিছুটা উক্ত তল কর্তৃক শোষিত হয় এবং বাকিটা প্রতিফলিত হয়। যদিও একপাশে সিলভারিং করা কাচ দর্পণ হিসেবে সর্বোৎকৃষ্ট, ভালোভাবে পালিশ করা যেকোন বস্তুর পৃষ্ঠই দর্পণের ন্যায় আচরণ করতে পারে।

আয়না আবিষ্কারের ইতিহাস সুপ্রাচীন। তবে আধুনিক সময়ে ব্যবহৃত রৌপ্য আর কাচের সংমিশ্রণে তৈরি আয়না ১৮৩৫ সালে আবিষ্কার করেন জার্মান রসায়নবিদ জাস্টাস ফন লিবিগ।

## আবিষ্কারের ইতিহাস
মানুষ দৈনন্দিন কাজেই আয়না ব্যবহার করে থাকে। এরূ উদ্ভাবনের ইতিহাস অবশ্য সুপ্রাচীন। প্রায় আট হাজার বছর আগেই আয়নার ব্যবহার শুরু হয়। জায় এনোশ নামের এক গবেষক তাঁর জার্নালে তুলে ধরেছেন, প্রায় আট হাজার বছর আগে বর্তমান তুরস্কে অবসিডিয়ান নামে একধরনের অগ্নিশিলাকে ঘষামাজা করে আয়নাসদৃশ বস্তু প্রস্তুত করা হতো। পরবর্তী সময়ে মেসোপটেমীয় ও মিসরীয় সভ্যতার অধিবাসীদের মধ্যেও খ্রিষ্টপূর্ব চার হাজার থেকে তিন হাজার বছরের দিকে তামার তৈরি একধরনের আয়নার ব্যবহার হতো বলে নিশ্চিত হওয়া যায়। আজ থেকে প্রায় দুই হাজার বছর আগে রোমান লেখক প্লিনি দ্য এল্ডারের লেখা একটি এনসাইক্লোপিডিয়াতে কাচের তৈরি আয়নার কথা বলা আছে। অবশ্য আধুনিক সময়ে ব্যবহৃত রৌপ্য আর কাচের সংমিশ্রণে তৈরি আয়না আবিষ্কার করেন জার্মান রসায়নবিদ জাস্টাস ফন লিবিগ। সেটা ১৮৩৫ সালের কথা। ধাতব রুপাকে ব্যবহার করে আয়না তৈরির যে প্রক্রিয়া তিনি উদ্ভাবন করেন, তার ওপর ভিত্তি করেই পরে অন্যান্য ধাতু যেমন পারদ, অ্যালুমিনিয়াম প্রভৃতির মিশ্রণে আয়না তৈরি হতে থাকে।

## দর্পণ ও কাব্যের সম্পর্ক
দর্পণের ধর্ম ও তত্ত্বকে ব্যবহার করে কবি মনোরঞ্জন রায় দর্পণ সনেট রচনা করেন। তাঁর রচিত গাণিতিকধারার কাব্য "শব্দচড়ুই ও দিগন্ত দুপুর"। এ কাব্যের মাধ্যমে বাংলা সাহিত্যে এমনকি বিশ্ব সাহিত্যে প্রথম দর্পণ সনেট প্রবর্তিত হয়। তিনি এসব সনেটকে বিম্ব সনেট/ আয়না সনেট নামেও আখ্যায়িত করেন।

আমরা জানি, সমতল দর্পণে লক্ষ্যবস্তুর প্রতিফলনে সমান উচ্চতা ও মাত্রাবিশিষ্ট প্রতিবিম্ব গঠিত হয় এবং সৃষ্ট প্রতিবিম্বটি ডান হতে বামে লক্ষ্যবস্তুর বাম থেকে ডানভাগে দৃশ্যমান হয়। দর্পণের এই ধর্ম ও তত্ত্ব ব্যবহার করে তিনি দর্পণ সনেট রচনা করেন। মূল সনেট ও প্রতিবিম্ব সনেট উভয়ই একই আকারবিশিষ্ট (চতুর্দশ পঙ্ক্তিযুক্ত) ও একই মাত্রাবিশিষ্ট (৮+৬ মাত্রা)। অর্থাৎ মূল সনেটটি বাম হতে ডানে আর প্রতিবিম্ব সনেটটি ডান হতে বামে উভয়ই একই আকার ও মাত্রা বিশিষ্ট হয়। 

ধরা যাক, মূল সনেটের একটি চরণ "বাদলে ধূসর স্বপ্ন ওড়ে মেঘে মেঘে"; এটিই বিম্ব সনেটে দর্পণে হবে মূল সনেটের চরণটির ডান থেকে বামে অর্থাৎ "মেঘে মেঘে ওড়ে স্বপ্ন ধূসর বাদলে"। তাঁর প্রকাশিত "শব্দচড়ুই ও দিগন্তদুপুর" কাব্যগ্রন্থ থেকে সংগৃহীত দুটি দর্পণ সনেট "বাদল"

**বাদল**

বাদলে ধূসর স্বপ্ন ওড়ে মেঘে মেঘে

ঝড়ে উদাসীন মেঘ ঝরে অগোচরে

অন্তরে অতৃপ্ত সুর মলিন প্রহরে

অতলে স্রোতের শোক বিমূর্ত আবেগে

সকাতরে ভরে কষ্ট রক্তিম লহরে

অনলে কালের কত দুঃখ থাকে জেগে

নগরে ভুলের পুষ্প নির্বাক অন্তরে

জলে ধূসরিত তৃষ্ণা বিশ্বাসে উদ্বেগে।

স্বপন অতৃপ্ত বক্ষে তৃষ্ণায় অক্ষত

ধরায় দিগন্তে মুক্ত উচ্ছ্বাস নির্ভীক

জীবন মুখর স্বপ্নে আলোক সতত

রাঙায় অতীত পথে ভাবনা লৌকিক

পবন বহতা সুরে গায় অবিরত

ছড়ায় বিশ্বাস রঙে কল্পনা পথিক।

***বিম্ব সনেট**

মেঘে মেঘে ওড়ে স্বপ্ন ধূসর বাদলে

অগোচরে ঝরে মেঘ উদাসীন ঝড়ে

প্রহরে মলিন সুর অতৃপ্ত অন্তরে

আবেগে বিমূর্ত শোক স্রোতের অতলে

লহরে রক্তিম কষ্ট ভরে সকাতরে

জেগে থাকে দুঃখ কত কালের অনলে

অন্তরে নির্বাক পুষ্প ভুলের নগরে

উদ্বেগে বিশ্বাসে তৃষ্ণা ধূসরিত জলে।

অক্ষত তৃষ্ণায় বক্ষে অতৃপ্ত স্বপন

নির্ভীক উচ্ছ্বাস মুক্ত দিগন্তে ধরায়

সতত আলোক স্বপ্নে মুখর জীবন

লৌকিক ভাবনা পথে অতীত রাঙায়

অবিরত গায় সুরে বহতা পবন

পথিক কল্পনা রঙে বিশ্বাস ছড়ায়।

## প্রকারভেদ
থাম্ব|ডান|একটি উত্তল দর্পণের চিত্র। এধরনের দর্পণগুলো সাধারণত মোটর সাইকেলে ব্যবহৃত হয় এবং যা চালকে এক পাশ থেকে দেখতে সাহায্য করে।
দর্পণ প্রধানত দু প্রকারের হয়ে থাকেঃ

### ১.সমতল দর্পণ:
যখন কোন সমতল পৃষ্ঠ মসৃণ হয় এবং তাতে আলোর নিয়মিত প্রতিফলন ঘটে, তাকে সমতল দর্পণ (Plane mirror) বলে। যেমন: নিজের চেহারা দেখার জন্য যে আয়না ব্যবহার করা হয়, তা একটি সমতল দর্পণ।

### ২.গোলীয় দর্পণ:
কোন গোলকের অংশবিশেষে যে মসৃণ গোলীয়পৃষ্ঠে আলোর নিয়মিত প্রতিফলন ঘটে তাকে গোলীয় দর্পণ (Spherical/Curved mirror) বলে। গোলীয় দর্পণকে আবার দুই ভাগে ভাগ করা যায়, যথা: উত্তল দর্পণ ও অবতল দর্পণ।

;উত্তল দর্পণ

যদি কোন গোলকের উত্তল পৃষ্ঠ প্রতিফলকের ন্যায় আচরণ করে তবে তাকে উত্তল দর্পণ বলে। অর্থাৎ গোলকীয় দর্পণের বাইরের উত্তলপৃষ্ঠটি উত্তল দর্পণ হিসেবে কাজ করে।একে অপসারী দর্পণ বলে ।

;অবতল দর্পণ

যদি কোন গোলকের অবতল পৃষ্ঠ প্রতিফলকের ন্যায় আচরণ করে তবে তাকে অবতল দর্পণ বলে। অর্থাৎ গোলকীয় দর্পণের ভিতরের অবতলপৃষ্ঠটি অবতল দর্পণ হিসেবে কাজ করে।

## বিম্ব বা প্রতিবিম্ব
 কোন নির্দিষ্ট বিন্দু থেকে নির্গত আলোক রশ্মি বা রশ্মিগুচ্ছ প্রতিফলিত বা প্রতিসরিত হয়ে যদি দ্বিতীয় কোন বিন্দুতে মিলিত হয় কিংবা দ্বিতীয় কোনো বিন্দু থেকে অপসৃত হচ্ছে বলে মনে হয় তবে ঐ দ্বিতীয় বিন্দুকে প্রথম বিন্দুর বিম্ব বলে। 
**উদাহরণস্বরূপ**- আমরা যখন কোন সমতল দর্পণ যেমন আয়নার সামনে কোন বস্তুকে রাখি তখন আমরা আয়নায় ঐ বস্তুটির প্রতিচ্ছবি দেখতে পাই। আমাদের কাছে মনে হয় যেন বস্তুটি আয়নার পিছনে আছে কিন্তু প্রকৃতপক্ষে বস্তুটি আয়নার সামনেই থাকে একেই বলে আয়নার জন্য নতুন অবস্থানে আমরা বস্তুটির যে প্রতিচ্ছবি দেখতে পাই তা-ই বস্তুর বিম্ব। সমতল দর্পণে গঠিত বিম্ব সর্বদা আলোক উত্সের সমান হয়, উত্তল দর্পণে বিম্ব সর্বদা আলোক উৎসের চেয়ে ছোট হয় কিন্তু অবতল দর্পণের ক্ষেত্রে উৎসের ফোকাস তথা দর্পনের থেকে লম্ব দূরত্বের উপর নির্ভর করে বিম্বের আকার ছোট, বড় বা সমান হতে পারে।

বিম্ব দুই প্রকার;
* বাস্তব বিম্ব ও
* অবাস্তব বিম্ব

## তথ্যসূত্র

## বহিঃসংযোগ

* Video of Mirror Making
* The Mirror: A History by Sabine Melchior-Bonnet at Google Books
* The Narcissus Syndrome Revisited by Yves Doré
* How Mirrors Are Made (video), Glass Association of North America (GANA)
* Knol/Google Mirror page
* Choosing the Perfect Mirror
* How Antique Mirrors can be reproduced

বিষয়শ্রেণী:পদার্থবিজ্ঞান
বিষয়শ্রেণী:আলোকবিজ্ঞান
বিষয়শ্রেণী:কাচের প্রয়োগ